དེའང་རྒྱ་ནག་ཅེས་པ་ནི་བོན་གྱི་ལོ་རྒྱུས་ཡིག་ཆའི་ནང་དུ་།རྒྱལ་བུ་མཐིང་གེ་དང་དམུ་ལྕམ་ཁྲུང་ཁྲུང་དཀར་མོའི་སྲས་རྒྱ་བོད་ཧོར་གསུམ་འཁྲུངས།སྲས་ཆེ་བ་བོད་ཟེར་བ་དེ་ད་ལྟ་ཡུལ་ཡར་ལུང་ཕྱོགས་སུ་གཞིས་ཆགས་ཏེ་བོད་ཀྱི་མི་རྒྱུད་རྣམས་གྲོལ།མཁས་དབང་དོན་འགྲུབ་རྒྱལ་གྱིས།གཉའ་ཁྲི་བཙན་པོས་བོད་ཀྱི་སྲིད་དབང་མ་བཙུགས་པའི་གོང་ན་བོད་ཅེས་པ་ནི་ད་ལྟ་ཡུལ་ཡར་ལུང་ཕྱོགས་སུ་བོད་ཁམས་གཞུང་དྲུག་གམ་བོད་ཁ་གཡའ་དྲུག་ཅེས་ཚོ་བ་ཆེན་པོ་དྲུག་གི་མིང་ཡིན་པར་བཤད་པ་ལྟར་ན་ཆུང་བ་ནས་ཆེན་པོར་གྱུར་པ་ཤེས་ཐུབ།རྗེས་སུ་གཉའ་ཁྲི་བཙན་པོས་ཡུལ་དེར་བོད་ཀྱི་སྲིད་དབང་བཙུགས་ཤིང་བཙན་པོ་རྒྱལ་རབས་ཞེས་མཚན་གསོལ།དེ་ནས་བཟུང་བོད་ཀྱི་ཆབ་སྲིད་དང་ཆོས་ལུགས་རིག་གནས་སོགས་རིམ་གྱིས་དར་ཏེ་བོད་སྤྱིའི་མཚན་དུ་འཇགས་པར་སེམས།སྲས་འབྲིང་བ་ཧོར་ཟེར་བ་ཉིད་བོད་ཡར་ལུང་།ཀྱི་བྱང་ངོས་སུ་གནས་སྤོས་ཏེ་གཞིས་ཆགས་པ་ལ་ནང་གསེས་ཚོ་བ་སོ་དགུ་སོགས་གྲོལ་བར་བཤད།རྒྱ་ནི་རྒྱ་བོད་གཉིས་ཆབ་སྲིད་ལ་མཐུན་པོ་མ་བྱུང་ཞིང་།བོད་ཀྱིས་རྒྱ་ལ་མགོ་སྐོར་བཏང་ནས་ད་ལྟ་ཀན་སུའུ་ཞིང་ཆེན་གྱི་ལིན་ཞྰ་ཀ་ཅུའི་ཡུལ་དུ་རྒྱང་ཕུད་བྱས་པ་ལ་རྒྱའི་རྒྱལ་ས་དང་རྒྱའི་ཡུལ་སོགས་ཟེར།དེའང་བོད་ལས་བོད་མིའུ་གདོང་དྲུག་དང་ཞང་བོད་ཀྱི་མི་རྒྱུད་རྣམས་གྲོལ།རྒྱ་ལས་མི་ཉག་དང་ཡུ་གུར་རྣམས་གྲོལ།ཧོར་ལས་སོག་པོ་དང་གྲུ་གུ་རྣམས་གྲོལ་བ་བཤད།བོན་གཞུང་ལྟར་ན་རྒྱ་བོད་མི་རིགས་ཀྱི་མེས་པོའམ་མགོ་ཁུངས་གཅིག་ཏུ་གྲུབ་པར་བཤད་པ་ནི་མི་རིགས་ཀྱི་མཛའ་བརྩེ་ཟབ་མོ་མཚོན་ཐུབ།